62022TJ0245_RES
Kawża T-245/22
PGTEX Morocco
vs
Il-Kummissjoni Ewropea
Sentenza tal-Qorti Ġenerali (L-Għaxar Awla Estiża) tal-4 ta’ Diċembru 2024
“Dumping – Estensjoni tad-dazju antidumping definittiv impost fuq l-importazzjonijiet ta’ ċerti materjali tal-fibra tal-ħġieġ minsuġa jew meħjuta li joriġinaw miċ-Ċina għall-importazzjonijiet ta’ dawn il-prodotti kkunsinnati mill-Marokk – Investigazzjoni kontra l-evażjoni – Evażjoni – Ftehim Ewro-Mediterranju ta’ Assoċjazzjoni KE-Marokk – Artikolu 22 (a) tar-Regolament (UE) 2016/1036. – Użu ħażin ta’ poter – Kundizzjonijiet għall-istabbiliment ta’ evażjoni – Artikolu 13 tar-Regolament 2016/1036 – Bidla li tirriżulta minn prattika, proċess jew ħidma li għalihom ma jkunx hemm raġuni jew ġustifikazzjoni ekonomika suffiċjenti għajr l-impożizzjoni tad-dazju – Operazzjonijiet ta’ assemblaġġ – Operazzjonijiet ta’ tlestija – Kunċett ta’ ‘valur miżjud’ – Prodott simili importat jew partijiet minn dan il-prodott li jibqa’ jibbenefika mis-sussidju – Żball ta’ liġi – Żball manifest ta’ evalwazzjoni – Prinċipju ta’ nondiskriminazzjoni – Ugwaljanza fit-trattament – Prinċipju ta’ amministrazzjoni tajba – Artikolu 18(1) u (3) tar-Regolament 2016/1036 – Użu ta’ ‘fatti disponibbli’”
Politika kummerċjali komuni – Protezzjoni kontra l-prattiki ta’ dumping – Evażjoni – Estensjoni tad-dazju antidumping – Dazju antidumping definittiv estiż għal importazzjonijiet ikkunsinnati minn pajjiż li għandu ftehim ta’ assoċjazzjoni mal-Unjoni – Ammissibbiltà – Kundizzjonijiet
(Regolament tal-Parlament Ewropew u tal-Kunsill 2016/1036, premessa 20 u Artikolu 13; Regolament tal-Kummissjoni 2022/302)
(ara l-punti 40 sa 43, 45 sa 53)
Politika kummerċjali komuni – Protezzjoni kontra l-prattiki ta’ dumping – Evażjoni – Kunċett – Bidla fix-xejra tal-kummerċ bejn pajjiżi terzi u l-Unjoni – Bidla li tirriżulta minn prattika, proċess jew ħidma li għalihom ma jkunx hemm raġuni jew ġustifikazzjoni ekonomika suffiċjenti – Ħolqien ta’ sit ta’ produzzjoni ta’ prodott simili għal dawk ikkonċernati minn dazji antidumping f’pajjiż li ma huwiex il-pajjiż ta’ oriġini tal-imsemmi prodott – koinċidenza temporali bejn il-ftuħ tal-investigazzjoni antidumping li wasslet għall-impożizzjoni tad-dazji u l-ħolqien tal-imsemmi sit ta’ produzzjoni – Preżunzjoni ta’ intenzjoni li tiġi evitata l-applikazzjoni tad-dazji antidumping fis-seħħ – Oneru tal-prova
(Regolament tal-Parlament Ewropew u tal-Kunsill 2016/1036, Artikolu 13(1); Regolament tal-Kummissjoni Nru 2022/302, premessa 67)
(ara l-punti 78 sa 89)
Politika kummerċjali komuni – Protezzjoni kontra l-prattiki ta’ dumping – Evażjoni – Operazzjoni ta’ assemblaġġ – Kunċett – Operazzjoni ta’ tlestija – Inklużjoni
(Regolament tal-Parlament Ewropew u tal-Kunsill 2016/1036, it-tielet u r-raba’ subparagrafu tal-Artikolu 13(1)(d) u (2)(b); Regolament tal-Kummissjoni 2022/302, premessi 73, 74 u 76)
(ara l-punti 109 sa 117)
Politika kummerċjali komuni – Protezzjoni kontra l-prattiki ta’ dumping – Evażjoni – Operazzjoni ta’ assemblaġġ – Kunċett – Kriterji ta’ evalwazzjoni
(Regolament tal-Parlament Ewropew u tal-Kunsill 2016/1036, it-tielet subparagrafu tal-Artikolu 13(1) u (2); Regolament tal-Kummissjoni 2022/302, premessi 73, 74 u 76)
(ara l-punti 120, 121)
Politika kummerċjali komuni – Protezzjoni kontra l-prattiki ta’ dumping – Evażjoni – Operazzjoni ta’ assemblaġġ – Partijiet li jikkostitwixxu 60 % jew iktar tal-valur totali tal-partijiet tal-prodott mibni li ġejjin mill-pajjiż suġġett għall-miżuri – Eċċezzjoni – Valur miżjud tal-partijiet inkorporati ogħla minn 25 % tal-ispiża tal-manifattura – Kunċett ta’ valur miżjud – Portata – Kalkolu – Spejjeż ta’ manifattura – Aġġustament – Kriterji – Teħid inkunsiderazzjoni tar-rata ta’ użu tal-kapaċità ta’ produzzjoni effettiva
(Regolament tal-Parlament Ewropew u tal-Kunsill 2016/1036, Artikoli 2(5) u 13(2)(b); Regolament tal-Kummissjoni 2022/302, premessi 77 sa 80, 82, 83, 88, 90 u 91)
(ara l-punti 150 sa 172)
Politika kummerċjali komuni – Protezzjoni kontra l-prattiki ta’ dumping – Evażjoni – Operazzjoni ta’ assemblaġġ – Determinazzjoni tal-valur miżjud tal-partijiet inkorporati – Aġġustamenti għall-ispejjeż tal-manifattura – Ammissibbiltà – Assenza ta’ aġġustamenti tal-ispejjeż ta’ produzzjoni fid-determinazzjoni tal-marġni ta’ dannu fl-investigazzjoni antidumping – Ksur tal-prinċipju ta’ ugwaljanza fit-trattament – Assenza
(Regolament tal-Parlament Ewropew u tal-Kunsill 2016/1036, Artikoli 2(5) u 13(2)(b); Regolament tal-Kummissjoni 2022/302, Premessi 77 sa 80, 82, 83, 88, 90 u 91)
(ara l-punt 179)
Politika kummerċjali komuni – Protezzjoni kontra l-prattiki ta’ dumping – Evażjoni – Żvolġiment tal-investigazzjoni – Użu tal-informazzjoni disponibbli fil-każ ta’ rifjut ta’ kooperazzjoni tal-impriża – Kundizzjonijiet – Rifjut ta’ aċċess għall-informazzjoni neċessarja
(Regolament tal-Parlament Ewropew u tal-Kunsill 2016/2012, Artikoli 13(3), u r-raba’ u l-ħames subparagrafu tal-Artikolu 18(1); Regolament tal-Kumissjoni 2022/302, premessi 36, 37, u 39 sa 41)
(ara l-punti 198 sa 208, 210)
Sunt
Adita minn kumpannija Marokkina li kienet tappartjeni għall-grupp Ċiniż PGTEX, il-Qorti Ġenerali ċaħdet ir-rikors għal annullament kontra r-Regolament ta’ Implimentazzjoni 2022/302 (
1
) li jestendi d-dazju antidumping definittiv fuq l-importazzjonijiet ta’ ċerti materjali tal-fibra tal-ħġieġ (iktar ’il quddiem il-“GFF”) minsuġa u/jew meħjuta li joriġinaw mir-Repubblika tal-Poplu taċ-Ċina għall-importazzjonijiet tal-GFF ikkunsinnati mill-Marokk. F’din l-okkażjoni, il-Qorti Ġenerali għamlet preċiżazzjonijiet dwar il-possibbiltà għall-Kummissjoni Ewropea li testendi dazji antidumping stabbiliti kontra r-Repubblika Popolari taċ-Ċina għall-importazzjonijiet ta’ prodotti simili li joriġinaw minn pajjiż terz ieħor li miegħu l-Unjoni Ewropea ffirmat ftehim ta’ assoċjazzjoni, meta l-miżuri fis-seħħ jiġu evitati.
Fl-2020, fi tmiem l-investigazzjoni antidumping imwettqa mid-dipartimenti tagħha, il-Kummissjoni adottat ir-Regolament ta’ Implimentazzjoni 2020/492 (
2
) li jimponi dazji antidumping definittivi fuq l-importazzjonijiet ta’ ċerti GFF li joriġinaw mir-Repubblika Popolari taċ-Ċina u mill-Eġittu.
Fl-2021, wara talba mressqa minn Tech-Fab Europe eV, assoċjazzjoni ta’ produtturi tal-GFF tal-Unjoni, il-Kummissjoni fetħet investigazzjoni dwar evażjoni possibbli ta’ dawn il-miżuri antidumping permezz ta’ importazzjonijiet tal-istess prodott ikkunsinnati mill-Marokk, kemm jekk iddikjarati li joriġinaw minn dan il-pajjiż kif ukoll jekk le. Fi tmiem l-investigazzjoni tagħha, il-Kummissjoni adottat ir-Regolament ta’ Implimentazzjoni kkontestat.
Permezz tar-rikors tagħha, ir-rikorrenti, PGTEX Morocco, kumpannija Marokkina produttriċi u esportatriċi tal-GFF lejn l-Unjoni, talbet l-annullament tar-Regolament ta’ Implimentazzjoni kkontestat, sa fejn dan kien jikkonċernaha. Hija invokat b’mod partikolari ksur tal-Ftehim ta’ Assoċjazzjoni ffirmat bejn l-Unjoni Ewropea u r-Renju tal-Marokk (
3
). Ir-rikorrenti kkontestat ukoll il-konklużjonijiet dwar in-nuqqas ta’ ġustifikazzjoni ekonomika għall-ħolqien tas-sit ta’ produzzjoni tar-rikorrenti fil-Marokk minbarra l-impożizzjoni tad-dazji antidumping kif ukoll il-klassifikazzjoni bħala “operazzjoni ta’ assemblaġġ” tal-proċess ta’ manifattura implimentat mir-rikorrenti fil-Marokk.
Il-kunsiderazzjonijiet tal-Qorti Ġenerali
Fuq il-Ftehim ta’ Assoċjazzjoni u fuq il-possibbiltà li jiġu applikati r-regoli kontra l-evażjoni previsti fl-Artikolu 13 tar-Regolament 2016/1036 (
4
).
Fl-ewwel lok, il-Qorti Ġenerali eżaminat jekk il-Kummissjoni setgħetx tirrikorri għar-regoli kontra l-evażjoni previsti fl-Artikolu 13 tar-Regolament bażiku antidumping sabiex testendi d-dazji antidumping stabbiliti fuq l-importazzjonijiet tal-GFF li joriġinaw miċ-Ċina għall-importazzjonijiet ta’ prodotti simili li joriġinaw mill-Marokk, billi injorat il-fatt li l-Unjoni kienet iffirmat ftehim ta’ assoċjazzjoni ma’ dan tal-aħħar.
F’dan ir-rigward, il-Qorti Ġenerali rrilevat li l-Ftehim ta’ Assoċjazzjoni u l-Artikolu 13 tar-Regolament bażiku antidumping huma żewġ strumenti ta’ politika kummerċjali tal-Unjoni li jissodisfaw għanijiet u loġika differenti. Fil-fatt, l-ewwel wieħed huwa strument ta’ kooperazzjoni intiż li jippromwovi l-moviment liberu tal-merkanzija li toriġina mill-Marokk fl-Unjoni billi jelimina b’mod partikolari d-dazji doganali u t-taxxi li jkollhom effett ekwivalenti. It-tieni wieħed huwa strument ta’ difiża kummerċjali intiż li jissanzjona prattiki kummerċjali żleali li jistgħu jikkompromettu l-effettività ta’ miżuri antidumping diġà fis-seħħ fir-rigward ta’ pajjiżi terzi billi jippermetti lill-istituzzjonijiet, taħt ċerti kundizzjonijiet, jestendu dawn il-miżuri antidumping għall-importazzjonijiet ta’ prodotti simili li joriġinaw b’mod partikolari minn pajjiż ieħor, sabiex jiġi evitat li l-miżuri antidumping jiġu evitati.
F’dan il-każ, peress li qieset li l-grupp PGTEX kien uża t-territorju tal-Marokk sabiex jevita d-dazju antidumping impost fuq l-importazzjonijiet Ċiniżi tal-GFF, il-Kummissjoni estendiet, permezz tar-Regolament ta’ Implimentazzjoni kkontestat, id-dazju antidumping għall-GFF ikkonsenjati mill-Marokk. Barra minn hekk, id-dazju hekk estiż, li l-uniku għan tiegħu huwa li jiżgura l-effikaċja tad-dazju antidumping impost fuq ir-Repubblika Popolari taċ-Ċina, ma jistax jiġi distint minn dan tal-aħħar, li huwa anċillari għalih. Għalhekk, permezz tar-Regolament ta’ Implimentazzjoni kkontestat, il-Kummissjoni indirizzat lill-impriżi Ċiniżi tal-grupp PGTEX sabiex tipprekludihom milli jinvokaw it-territorju tal-Marokk sabiex jevitaw id-dazju antidumping stabbilit fuq l-importazzjonijiet Ċiniżi tal-GFF.
F’dan ir-rigward, il-Qorti Ġenerali osservat li l-Ftehim ta’ Assoċjazzjoni ffirmat bejn il-Marokk u l-Unjoni ma jipprekludix lil din tal-aħħar milli tirrikorri għall-miżuri kontra l-evażjoni sabiex tiġġieled aġir bħal dak deskritt preċedentement, sakemm il-kundizzjonijiet kollha għall-applikazzjoni tal-Artikolu 13 tar-Regolament bażiku antidumping jkunu ssodisfatti. Qari differenti seta’ jċaħħad lill-Unjoni minn strument ta’ difiża kummerċjali li għandu natura kruċjali sabiex tiġi żgurata protezzjoni effikaċi tal-industrija tal-Unjoni u kien jittrasforma l-Marokk f’“żona ħielsa”, li fiha l-operaturi kummerċjali jkunu jistgħu jimplimentaw kull tip ta’ operazzjonijiet ta’ evażjoni ta’ miżuri antidumping, li kien imur kontra l-impenji reċiproċi meħuda mill-Marokk u mill-Unjoni fil-kuntest ta’ dan il-ftehim.
Għaldaqstant, skont il-Qorti Ġenerali, il-Kummissjoni ma wettqitx żball meta użat ir-regoli kontra l-evażjoni previsti fl-Artikolu 13 tar-Regolament bażiku antidumping.
Fuq l-evalwazzjoni tal-kundizzjonijiet ta’ applikazzjoni tal-Artikolu 13 tar-Regolament bażiku antidumping f’dan il-każ
Fit-tieni lok, il-Qorti Ġenerali fakkret, minn naħa, li fost il-kundizzjonijiet neċessarji sabiex tiġi ddeterminata l-eżistenza ta’ evażjoni, l-Artikolu 13(1) tar-Regolament bażiku antidumping jeħtieġ, l-ewwel nett, bidla fix-xejra tal-kummerċ bejn pajjiż terz u l-Unjoni jew bejn kumpanniji tal-pajjiż suġġett għall-miżuri u l-Unjoni u, it-tieni nett, li din il-bidla tirriżulta minn prattiki, proċessi jew ħidma li għalihom ma teżistix motivazzjoni suffiċjenti jew ġustifikazzjoni ekonomika minbarra l-impożizzjoni tad-dazju (
5
). Min-naħa l-oħra, skont ir-raba’ subparagrafu ta’ din l-istess dispożizzjoni, l-operazzjonijiet ta’ assemblaġġ fl-Unjoni jew f’pajjiż terz huma fost il-prattiki, proċessi jew ħidma li setgħu jikkostitwixxu evażjoni.
F’dan il-każ, wara li kkonstatat li ż-żieda tal-esportazzjonijiet tal-GFF li joriġinaw mill-Marokk lejn l-Unjoni kienet tikkostitwixxi bidla fix-xejra tal-kummerċ bejn dawn tal-aħħar, il-Kummissjoni analizzat it-tieni kundizzjoni neċessarja sabiex setgħet tistabbilixxi l-eżistenza ta’ evażjoni fir-rigward tal-ħolqien tas-sit ta’ produzzjoni tar-rikorrenti fil-Marokk.
F’dan ir-rigward, il-Qorti Ġenerali irrilevat, l-ewwel nett, li l-Kummissjoni ma wettqitx żball meta kkonkludiet li ma kinitx teżisti motivazzjoni suffiċjenti jew ġustifikazzjoni ekonomika għall-ħolqien ta’ sit ta’ produzzjoni tal-GFF fil-Marokk minbarra r-rieda li jiġu evitati d-dazji antidumping fis-seħħ.
Fil-fatt, id-deċiżjoni li jinħoloq dan is-sit ta’ produzzjoni ttieħdet f’Marzu 2019, jiġifieri eżatt wara l-ftuħ tal-investigazzjoni antidumping li wasslet għall-impożizzjoni tad-dazji antidumping fuq l-importazzjonijiet Ċiniżi tal-GFF, u ġiet iffinalizzata f’Ottubru 2019, jiġifieri seba’ xhur wara l-ftuħ ta’ din l-investigazzjoni.
Issa, l-eżistenza ta’ tali koinċidenza temporali bejn il-ftuħ tal-investigazzjoni antidumping u l-ħolqien tas-sit ta’ produzzjoni tar-rikorrenti fil-Marokk hija ta’ natura, skont il-ġurisprudenza, li tiġġustifika l-preżunzjoni li l-istabbiliment ta’ fabbrika ta’ produzzjoni fil-pajjiż li minnu l-merkanzija ġiet esportata għandu l-għan li jevita l-applikazzjoni ta’ miżuri ta’ politika kummerċjali.
Fil-preżenza ta’ tali koinċidenza temporali, kien l-operatur ekonomiku kkonċernat li kellu jipproduċi l-prova ta’ motiv raġonevoli, minbarra dak li jevita l-konsegwenzi li jirriżultaw mill-miżuri inkwistjoni, li jiġġustifika l-ħolqien ta’ sit ta’ produzzjoni fil-pajjiż li minnu l-merkanzija hija esportata. B’hekk, kienet ir-rikorrenti li kellha tipproduċi l-prova li l-ħolqien tas-sit ta’ produzzjoni tagħha fil-Marokk kien motivat u ġġustifikat ekonomikament minħabba raġunijiet differenti minn dawk li tevita mill-miżuri antidumping inkwistjoni, ħaġa li hija ma għamlitx f’dan il-każ.
Barra minn hekk, kien żbaljat li r-rikorrenti invokat nuqqas tal-Kummissjoni li twettaq l-obbligu tagħha li teżamina b’reqqa u b’imparzjalità l-elementi rilevanti kollha tal-każ inkwistjoni, peress li l-Kummissjoni wettqet analiżi korretta tal-provi prodotti mir-rikorrenti u kkonkludiet ġustament li huma ma kienx irnexxilhom jikkontestaw il-konklużjoni tagħha.
It-tieni nett, il-Kummissjoni la wettqet żball u lanqas kisret l-Artikolu 13 tar-Regolament bażiku antidumping meta kkonkludiet li l-proċess ta’ manifattura tal-GFF imwettaq fil-Marokk kien operazzjoni ta’ tlestija, li taqa’ taħt il-kunċett ta’ “operazzjoni ta’ assemblaġġ” fis-sens ta’ din id-dispożizzjoni.
F’dan il-każ, il-Qorti Ġenerali wettqet analiżi testwali, kuntestwali u teleoloġika tad-dispożizzjoni kkonċernata, sabiex tiddetermina jekk il-kunċett ta’ “operazzjoni ta’ assemblaġġ” kellux ikun is-suġġett, kif issostni l-Kummissjoni, ta’ interpretazzjoni wiesgħa li tista’ tinkludi l-operazzjonijiet ta’ tlestija jew, kif issuġġerixxiet ir-rikorrenti, ta’ interpretazzjoni restrittiva li tgħid li dawn l-operazzjonijiet tal-aħħar ma kienux jaqgħu taħt il-kunċett ta’ “operazzjoni ta’ assemblaġġ”.
F’dan ir-rigward, hija rrilevat li r-Regolament bażiku antidumping ma jagħtix definizzjoni tal-kunċett ta’ “operazzjoni ta’ assemblaġġ” u lanqas ta’ “operazzjoni ta’ kompletazzjoni [tlestija]”. Lanqas ma jispeċifika jekk dawn l-operazzjonijiet tal-aħħar humiex inklużi fil-kunċett ta’ “operazzjoni ta’ assemblaġġ”.
Fir-rigward tal-kuntest, l-operazzjonijiet ta’ tlestija ma humiex fost il-prattiki, proċessi jew ħidma li jistgħu jikkostitwixxu evażjoni fis-sens tal-Artikolu 13(1) tar-Regolament bażiku antidumping. Madankollu, il-paragrafu 2(b) ta’ din id-dispożizzjoni (
6
), li jispeċifika l-kundizzjonijiet li jgħidu li operazzjoni ta’ assemblaġġ titqies li tevadi l-miżuri fis-seħħ, jirreferi għall-“tlestija”. Issa, tali riferiment jagħti x’jifhem li l-operazzjonijiet ta’ tlestija setgħu jiġu interpretati bħala varjazzjoni tal-operazzjonijiet ta’ assemblaġġ.
Tali interpretazzjoni kienet, minn naħa, konformi mal-għan li fuqu hija bbażata l-leġiżlazzjoni tal-Unjoni fil-qasam tal-evażjoni, jiġifieri dak li tiġi żgurata l-effettività tal-miżuri antidumping adottati mill-Unjoni u li jiġi evitat li dawn jiġu evitati u, min-naħa l-oħra, kienet ikkorroborata mill-fatt li l-leġiżlatur ħalla marġni ta’ manuvra wiesa’ lill-istituzzjonijiet tal-Unjoni fir-rigward tad-definizzjoni tal-operazzjonijiet ta’ evażjoni.
Fl-aħħar nett, iċ-ċirkustanzi msemmija mir-rikorrenti, bħall-kumplessità tal-proċess ta’ manifattura tal-GFF, ma kellhomx effett fuq il-klassifikazzjoni tal-proċess ta’ manifattura tal-GFF fil-Marokk bħala operazzjoni ta’ assemblaġġ jew ta’ tlestija. Fil-fatt, sabiex operazzjoni ta’ assemblaġġ tkun tista’ tikkostitwixxi evażjoni, l-Artikolu 13(2) tar-Regolament bażiku antidumping jirreferi għall-proporzjon ta’ partijiet użati li joriġinaw mill-pajjiż suġġett għall-miżuri u għall-valur miżjud ta’ dawn il-partijiet mill-operazzjoni inkwistjoni.
It-tielet nett, fir-rigward tad-determinazzjoni tal-valur miżjud tal-operazzjonijiet ta’ assemblaġġ, fis-sens tal-Artikolu 13(2) (b) tar-Regolament bażiku antidumping, il-Kummissjoni ma wettqitx żball manifest ta’ evalwazzjoni u lanqas kisret din id-dispożizzjoni meta wettqet aġġustamenti tal-ispejjeż ta’ deprezzament, kif kienu kkalkolati mir-rikorrenti, billi ħadet inkunsiderazzjoni r-rata ta’ użu tal-kapaċità effettiva matul il-perijodu ta’ riferiment u billi warrbet it-tliet metodi l-oħra ta’ kalkolu tal-valur miżjud li kienu proposti mir-rikorrenti.
F’dan ir-rigward, il-Qorti Ġenerali irrilevat li kemm mill-kuntest kif ukoll mill-għan tal-Artikolu 13 tar-Regolament bażiku antidumping jirriżulta li, sabiex jiġi ddeterminat il-valur miżjud tal-operazzjonijiet ta’ assemblaġġ, huwa neċessarju li jittieħdu inkunsiderazzjoni biss l-ispejjeż marbuta mal-produzzjoni effettiva tal-GFF, jew saħansitra biss l-ispejjeż ta’ deprezzament u ta’ kiri marbuta mal-funzjonament tal-makkinarju realment użat sabiex jitwettqu l-partijiet effettivament inkorporati matul il-perijodu ta’ referenza.
F’dan il-każ, ir-rikorrenti kkomunikat lill-Kummissjoni l-ispejjeż ta’ deprezzament ikkalkolati abbażi tal-funzjonament teoretiku massimu tal-magni kollha tagħha. Peress li qieset li dawn l-ispejjeż ta’ deprezzament u l-ispejjeż tal-kiri ma setgħux jirriflettu b’mod kredibbli l-valur miżjud tal-partijiet inkorporati, il-Kummissjoni għamlet l-aġġustamenti neċessarji. Għal dan l-għan, hija użat ir-rata ta’ użu tal-kapaċità kif ikkomunikata mir-rikorrenti u mhux ikkontestata minnha.
Issa, peress li kemm l-ispiża ta’ deprezzament, ikkalkolata mir-rikorrenti abbażi tal-kapaċità teoretika massima tal-magni tagħha, kif ukoll l-użu tal-kapaċità kienu ġew ikkalkolati abbażi tal-istess numru ta’ magni GFF, bħallikieku dawn tal-aħħar kienu ħadmu matul il-perijodu ta’ riferiment kollu, il-fatt li ntużat waħda sabiex tiġi aġġustata l-oħra ma jikkostitwixxix żball ta’ fatt.
Fir-rigward tal-metodi l-oħra ta’ kalkolu tal-valur miżjud li r-rikorrenti kienet ipproponiet lill-Kummissjoni, hija qieset ġustament li dawn ma kinux jippermettu li jiġi rifless aħjar il-valur miżjud tal-partijiet inkorporati.
Ir-raba’ nett, il-Kummissjoni ma kisritx il-prinċipji ta’ nondiskriminazzjoni u ta’ ugwaljanza fit-trattament billi kienet għamlet l-aġġustamenti ċċitati iktar ’il fuq sabiex tiddetermina l-valur miżjud filwaqt li, waqt il-kalkolu tal-marġni ta’ dannu, hija ma kinitx aġġustat l-ispiża ta’ produzzjoni tal-industrija tal-Unjoni, minkejja l-konstatazzjoni ta’ livell baxx ta’ użu tal-kapaċità ta’ produzzjoni.
Fil-fatt, it-teħid inkunsiderazzjoni tal-ispejjeż ta’ produzzjoni sabiex jiġi kkalkolat il-marġni ta’ dannu tal-industrija tal-Unjoni minħabba importazzjonijiet li jkunu s-suġġett ta’ dumping u t-teħid inkunsiderazzjoni tal-ispejjeż ta’ produzzjoni sabiex ġie kkalkolat il-valur miżjud mal-partijiet inkorporati matul operazzjoni ta’ assemblaġġ jew ta’ tlestija tal-manifattura, sabiex isir magħruf jekk hemmx evażjoni ta’ miżuri antidumping, seħħ f’kuntest u għal finijiet differenti. Issa, ir-rikorrenti kellha tispjega kif, billi ħadet inkunsiderazzjoni dawn l-ispejjeż b’mod differenti, il-Kummissjoni setgħet kisret il-prinċipji ta’ nondiskriminazzjoni u ta’ ugwaljanza fit-trattament, ħaġa li hija ma għamlitx f’dan il-każ.
Peress li l-Kummissjoni eżaminat b’reqqa u b’imparzjalità l-elementi rilevanti kollha tal-każ inkwistjoni u wettqet l-aġġustament tal-ispejjeż billi ħadet inkunsiderazzjoni l-ispjegazzjonijiet li r-rikorrenti tat f’dak li jirrigwarda l-użu tal-makkinarju u l-ispejjeż tal-kiri, il-Qorti Ġenerali ċaħdet ukoll l-ilment li kien ibbażat fuq ksur tad-dritt għal amministrazzjoni tajba.
Fuq l-użu tad-data disponibbli
Fl-aħħar lok, il-Qorti Ġenerali eżaminat il-motiv li permezz tiegħu r-rikorrenti kkritikat lill-Kummissjoni li kienet kisret l-Artikolu 18 tar-Regolament bażiku antidumping meta hija użat l-informazzjoni disponibbli, minkejja li din ipprovdiet l-informazzjoni mitluba mill-Kummissjoni.
Skont l-ewwel paragrafu ta’ din id-dispożizzjoni, il-Kummissjoni setgħet, matul l-investigazzjoni antidumping tagħha, tuża d-data disponibbli għad-detriment tad-data speċifika għal parti kkonċernata waħda jew iktar, fil-każ fejn parti kkonċernata tirrifjuta l-aċċess għall-informazzjoni neċessarja jew ma tipprovdihiex jew tostakola b’mod sinjifikattiv l-investigazzjoni.
F’dan il-każ, mir-Regolament ta’ Implimentazzjoni kkontestat irriżulta li l-Kummissjoni użat id-data trażmessa mir-rikorrenti dwar il-bejgħ u l-ispejjeż bħala punt ta’ tluq tal-analiżi tagħha. Hija rrikorriet ukoll għad-data statistika sabiex tirrimedja n-nuqqas ta’ affidabbiltà tal-informazzjoni kkomunikata mir-rikorrenti f’dak li jirrigwarda l-volumi ta’ bejgħ għall-esportazzjoni lejn l-Unjoni u sabiex iddeterminat jekk ix-xejra tal-kummerċ kinitx inbidlet, fatt li r-rikorrenti ma kkontestatx. Min-naħa l-oħra, hija ma użatx id-data disponibbli sabiex tipprova l-eżistenza ta’ assemblaġġ jew tlestija.
Konsegwentement, il-Qorti Ġenerali ċaħdet dan il-motiv bħala ineffettiv.
Fid-dawl ta’ dawn il-kunsiderazzjonijiet kollha, il-Qorti Ġenerali ċaħdet, konsegwentement, ir-rikors kollu kemm hu.
(
1
)	Regolament ta’ Implimentazzjoni tal-Kummissjoni (UE) 2022/302, tal-24 ta’ Frar 2022, li jestendi d-dazju antidumping definittiv impost bir-Regolament ta’ Implimentazzjoni (UE) 2020/492, kif emendat bir-Regolament ta’ Implimentazzjoni (UE) 2020/776 fuq l-importazzjonijiet ta’ ċerti materjali tal-fibra tal-ħġieġ minsuġa u/jew meħjuta (iktar ’il quddiem il-“GFF”) li joriġinaw mir-Repubblika tal-Poplu taċ-Ċina għall-importazzjonijiet ta’ GFF ikkonsenjati mill-Marokk, sew jekk humiex iddikjarati li joriġinaw mill-Marokk jew le, u li jtemm l-investigazzjoni dwar iċ-ċirkomvenzjoni possibbli tal-miżuri antidumping imposti bir-Regolament (UE) 2020/492 fuq l-importazzjonijiet ta’ GFF li joriġinaw fl-Eġittu minn importazzjonijiet ta’ GFF ikkonsenjati mill-Marokk, sew jekk humiex iddikjarati li joriġinaw mill-Marokk jew le (ĠU 2022, L 46, p. 49, iktar ’il quddiem ir-“Regolament ta’ Implimentazzjoni kkontestat”)
(
2
)	Regolament ta’ Implimentazzjoni tal-Kummissjoni (UE) 2020/492 tal 1 ta’ April 2020 li jimponi dazji antidumping definittivi fuq l-importazzjonijiet ta’ ċerti materjali tal-fibra tal-ħġieġ minsuġa u/jew meħjuta li joriġinaw mir-Repubblika tal-Poplu taċ-Ċina u mill-Eġittu (ĠU 2020, L 108, p. 1)
(
3
)	Ftehim Ewro-Mediterranju li jistabbilixxi assoċjazzjoni bejn il-Komunitajiet Ewropej u l-Istati Membri tagħhom, min-naħa l-waħda, u r-Renju tal-Marokk, min-naħa l-oħra (ĠU 2000, L 70, p. 2 )
(
4
)	Regolament (UE) 2016/1036 tal-Parlament Ewropew u tal-Kunsill tat 8 ta’ Ġunju 2016 dwar il-protezzjoni kontra l-importazzjonijiet li huma l-oġġett ta’ dumping minn pajjiżi mhux membri tal-Unjoni Ewropea (ĠU 2016, L 176, p. 21, iktar ’il quddiem ir-“Regolament bażiku antidumping”)
(
5
)	Iż-żewġ kundizzjonijiet l-oħra huma l-eżistenza ta’ evidenza li l-industrija tal-Unjoni kienet qed issofri dannu jew li l-effetti rimedjali tad-dazju antidumping kien qed jiddgħajfu f’termini ta’ prezzijiet jew kwantitajiet tal-prodott simili u l-eżistenza ta’ evidenza ta’ dumping relatata mal-valuri normali stabbiliti qabel għal prodotti simili.
(
6
)	Operazzjoni ta’ assemblaġġ fl-Unjoni jew pajjiż terz għandha tiġi kkunsidrata li tevadi l-miżuri fis-seħħ meta: “(b) il-partijiet jikkostitwixxu 60 % jew iktar mill-valur totali tal-partijiet tal-prodott assemblat, ħlief li f'ebda każ ma għandha titqies li qed issir evażjoni fejn il-valur miżjud mal-partijiet miġjuba, matul l-operazzjoni ta' assembleġġ jew ta' kompletazzjoni [tlestija], ikun ikbar minn 25 % tal-ispiża tal-fabbrikazzjoni; u